CELEX: 62009TN0128
Language: el
Date: 2009-03-31 00:00:00
Title: Υπόθεση T-128/09: Προσφυγή της 31ης Μαρτίου 2009 — Meridiana και Eurofly κατά Επιτροπής

20.6.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 141/46
            
         Προσφυγή της 31ης Μαρτίου 2009 — Meridiana και Eurofly κατά Επιτροπής
   (Υπόθεση T-128/09)
   2009/C 141/97
   Γλώσσα διαδικασίας: η αγγλική
   
      Διάδικοι
   
   
      Προσφεύγουσες: Meridiana SpA (Olbia, Ιταλία) και Eurofly SpA (Μιλάνο, Ιταλία) (εκπρόσωποι: N. Green, QC, K. Bacon, Barrister, C. Osti και A. Prastaro, δικηγόροι)
   
      Καθής: Επιτροπή των Ευρωπαϊκών Κοινοτήτων
   
      Αιτήματα των προσφευγουσών
   
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει την απόφαση της Επιτροπής C(2008) 6745 τελικό, της 12ης Νοεμβρίου 2008,
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως/Ισχυρισμοί και κύρια επιχειρήματα
   
   Οι προσφεύγουσες ζητούν την ακύρωση της απόφασης της Επιτροπής C(2008) 6745 τελικό, της 12ης Νοεμβρίου 2008, με την οποία διαπιστώνεται ότι η διαδικασία πώλησης των περιουσιακών στοιχείων της αεροπορικής εταιρίας Alitalia, όπως κοινοποιήθηκε από τις ιταλικές αρχές, δεν συνιστά χορήγηση κρατικής ενίσχυσης υπέρ του αγοραστή (Ν 510/2008) (1). Οι προσφεύγουσες αποτελούν ανταγωνίστριες εταιρίες στην αγορά των αερομεταφορών και υπέβαλαν στην Επιτροπή καταγγελίες σχετικές με τα κοινοποιηθέντα από τις ιταλικές αρχές μέτρα.
   Προς στήριξη των αιτημάτων τους, οι προσφεύγουσες προβάλλουν τους ακόλουθους ισχυρισμούς.
   Πρώτον, οι προσφεύγουσες ισχυρίζονται ότι η προσβαλλόμενη απόφαση είναι προϊόν τόσο νομικής όσο και πρόδηλης πραγματικής πλάνης, ενώ πάσχει από ελλιπή αιτιολογία, καθόσον η Επιτροπή κατέληξε ότι τα περιουσιακά στοιχεία της Alitalia θα πωλούνταν σε τιμές της αγοράς. Ειδικότερα, οι προσφεύγουσες υποστηρίζουν ότι από τα χαρακτηριστικά της διαδικασίας που εκθέτει η Επιτροπή δεν προκύπτει ότι πραγματοποιήθηκε εκτίμηση των περιουσιακών στοιχείων της Alitalia από ανεξάρτητους εμπειρογνώμονες πριν τη διεξαγωγή των διαπραγματεύσεων για την πώληση των εν λόγω περιουσιακών στοιχείων. Κατά τη γνώμη των προσφευγουσών, η Επιτροπή υπέπεσε επίσης σε νομική πλάνη καθόσον δεν έδωσε τη δέουσα σημασία στο γεγονός ότι δεν υπήρξε ανοιχτή και διαφανής διαδικασίας όσον αφορά την πώληση των περιουσιακών στοιχείων της Alitalia.
   Δεύτερον, οι προσφεύγουσες ισχυρίζονται ότι το συμπέρασμα της Επιτροπής σύμφωνα με το οποίο οι όροι μεταβίβασης των περιουσιακών στοιχείων δεν αποσκοπούν στη μη τήρηση της υποχρέωσης περί επιστροφής της κρατικής ενίσχυσης οφείλεται τόσο σε νομικές όσο και σε πρόδηλες πραγματικές πλάνες ενώ πάσχει από ελλιπή αιτιολογία.
   Τρίτον, οι προσφεύγουσες υποστηρίζουν ότι η Επιτροπή υπέπεσε σε νομική πλάνη και παρέβη την υποχρέωση αιτιολογήσεως, καθόσον δεν έλαβε υπόψη αν η νομοθεσία περί της ειδικής πτωχευτικής διαδικασίας που θεσπίστηκε το 2008 στην Ιταλία συνιστά αφ’ εαυτής κρατική ενίσχυση υπέρ της Alitalia και υπέρ του αγοραστή, όπως εκτίθεται στις καταγγελίες των προσφευγουσών, δεδομένου ότι, κατά τις τελευταίες, η εν λόγω νομοθεσία στόχο είχε να καταστήσει δυνατή τη μεταβίβαση των περιουσιακών στοιχείων της Alitalia.
   Τέταρτον, κατά τις προσφεύγουσες, η Επιτροπή υπέπεσε σε νομική πλάνη και παρέβη την υποχρέωση αιτιολογήσεως, καθόσον δεν έλαβε υπόψη αν η ύπαρξη κρατικής ενίσχυσης μπορεί να συναχθεί από έναν αριθμό στοιχείων που προσκομίστηκαν με τις καταγγελίες των προσφευγουσών, ήτοι τον αποχωρισμό των περιουσιακών στοιχείων της Alitalia υπό περιστάσεις κατά τις οποίες ο συνήθης ιδιωτικός επενδυτής θα είχε πράξει διαφορετικά, την παραβίαση της αρχής της απαγόρευσης των διακρίσεων, την ενσωμάτωση των περιουσιακών στοιχείων άλλης εταιρίας στην πώληση και την κτήση άλλης εταιρίας από τον αγοραστή των περιουσιακών στοιχείων της Alitalia.
   Τέλος, οι προσφεύγουσες προβάλλουν ότι η Επιτροπή υπέπεσε σε νομική πλάνη, καθόσον δεν κίνησε την επίσημη διαδικασία έρευνας του άρθρου 88, παράγραφος 2, ΕΚ, αποφαινόμενη αντιθέτως επί της υποθέσεως κατόπιν απλής προκαταρκτικής έρευνας.
   
      (1)  ΕΕ 2009 C 46, σ. 6